钦定古今图书集成/明伦汇编/官常典/第583卷 > 宋仪望
## 钦定古今图书集成/明伦汇编/官常典/第583卷 > 宋仪望

按《明外史》本传：“仪望，字望之，吉安永丰人。嘉靖二十
六年进士。授吴县知县。民输白粮京师，辄破家，仪望
令诸区各出公田，计役授田赡之，禁火葬，创子游祠，
建书院，集诸生讲习。征授御史，劾大将军仇鸾挟寇
自重，疏留中。已，陈时务十二策。巡盐河东，请开桑干
河通宣大饷道。言河发源金龙池，下瓮城驿、古定桥，
会众水东流千馀里入卢沟桥，其间惟大同卜村有
丛石。宣府黑龙湾石崖稍险，然不逾五十里，水浅者
犹二三尺，疏凿甚易。曩大同巡抚侯钺尝乘小艇赴
怀来，历卜村、黑龙湾，安行无虞。又自怀来溯流，载米
三十石，达之古定河，足利漕可征矣。”时方行穵运，率
三十石致一石。当事以为忧，得《仪望》疏，大喜。兵部尚
书聂豹言河成便漕，兼制敌骑。工部尚书欧阳必进
言“道远役重”，遂报罢。仪望寻省母归，还朝，发胡宗宪、
阮鹗奸贪状。鹗被逮，二人皆严嵩私人，嵩由是不悦。
及受命督三殿门工，嵩子世蕃私贾人金属必进俾
与工事，仪望执不可。工竣，叙劳，擢大理右寺丞。世蕃
以为德。仪望，请急归，无所谢，世蕃益怒。会灾异考察，
京官必进。迁吏部。遂坐以浮躁，贬彝陵判官。嵩败，擢
霸州兵备佥事。西宁侯宋天驯遇盗死霸州。盗未得
仪望至，即捕致之。请城涿州，除马户逋税。进大名兵
备副使，改福建。与总兵官戚继光合兵破倭，因列《海
防》善后事。诏从其请。隆庆二年，吏部尚书杨博欲黜
仪望，考功郎刘一儒持之，乃镌二秩，补四川佥事，四
迁大理少卿。万历二年，张居正当国，雅知仪望才。擢
右佥都御史，巡抚应天诸府。奏减属郡灾赋。海警稍
定，将吏讳言兵，仪望与副使王叔果修战备。倭果至，
将士御之黑水洋，斩获多，进右副都御史。先有诏雪
建文诸臣，仪望创“表忠祠”祀之。南京宋忠臣杨邦乂，
仪望乡人也，葬江宁，岁久渐湮，仪望为封其墓，载其
祠祀典故。太常卿袁洪愈、祭酒姜宝皆不为居正所
喜，仪望荐之朝，渐失居正意。四年稍迁南京大理卿。
逾年改北，被劾罢归。仪望少师聂豹，私淑王守仁，又
从邹守益、欧阳德、罗洪先游，守仁从祀，仪望有力焉。
家居数年卒。